b'\n_START_ARTICLE_\nT\xc3\xb5nu Raid\n_START_PARAGRAPH_\nT\xc3\xb5nu Raid (s\xc3\xbcndinud 11. novembril 1939 Tartus) on Eesti kartograaf, orienteeruja ja treener.\n_START_SECTION_\nHaridus\n_START_PARAGRAPH_\nL\xc3\xb5petas 1958. aastal Tartu 1. Keskkooli ja 1966. aastal Eesti P\xc3\xb5llumajanduse Akadeemia insener-maakorraldajana. 2000. aastal kaitses Tartu \xc3\x9clikoolis teadusmagistri kraadi geoinformaatika ja kartograafia erialal v\xc3\xa4itekirjaga "Eesti-L\xc3\xa4ti piiri taastamine" (juhendaja Heino Mardiste). T\xc3\xa4iendas end Toulouse\'is Prantsusmaal.\n_START_SECTION_\nT\xc3\xb6\xc3\xb6\n_START_PARAGRAPH_\nT\xc3\xb5nu Raid t\xc3\xb6\xc3\xb6tas aastatel 1963\xe2\x80\x931966 Eesti P\xc3\xb5llumajandusprojektis, 1966\xe2\x80\x931972 Eesti Maaparandusprojekti ja 1972\xe2\x80\x931975 Eesti Metsakorralduskeskuse insener. Aastatel 1975\xe2\x80\x931984 Eesti Maanteeprojekti peaspetsialist geodeesia alal, 1984\xe2\x80\x931987 spordi\xc3\xbchingu J\xc3\xb5ud orienteerumistreener, 1987\xe2\x80\x931993 Kalevi Keskn\xc3\xb5ukogu ja Harju Kalevi Spordikooli treener. 1993. aastast Eesti Piirivalveameti kartograaf. Juhtis 1994\xe2\x80\x932000 Eesti-L\xc3\xa4ti piirikomisjoni Eesti delegatsiooni ja olnud 1995\xe2\x80\x931999 Eesti-Vene piiril\xc3\xa4bir\xc3\xa4\xc3\xa4kimiste delegatsiooni liige, 2002 Eesti-Vene piiri asjatundjate komisjoni tegevsekret\xc3\xa4r._NEWLINE_Raid on avaldanud raamatuid kartograafiast: "Tartu ajaloolistel linnaplaanidel" (2015), "Eesti ajaloolistel linnaplaanidel" (2013), "Tallinn ajaloolistel linnaplaanidel 1634\xe2\x80\x931989" (2011), "Eesti teedev\xc3\xb5rgu kujunemine" (2005) ja "Tabulae Livoniae: Liivimaa vanadel kaartidel" (2002)._NEWLINE_Itaalias Anagni linnas leidis T\xc3\xb5nu Raid Eesti ristiusustanud piiskop Alberti s\xc3\xbcnnimaja.\n_START_SECTION_\nSporditegevus\n_START_PARAGRAPH_\n1963\xe2\x80\x931974 v\xc3\xb5itis orienteerumise Eesti meistriv\xc3\xb5istlustel 4 kuld-, 3 h\xc3\xb5be- ja 3 pronksmedalit orienteerumisjooksus ning 1 h\xc3\xb5beda ja 3 pronksi suusaorienteerumises._NEWLINE_1968 ja 1973 tuli Harju J\xc3\xb5u v\xc3\xb5istkonnas J\xc3\xbcri\xc3\xb6\xc3\xb6jooksu v\xc3\xb5itjaks, 1977\xe2\x80\x931987 olnud 8 korda J\xc3\xbcri\xc3\xb6\xc3\xb6jooksu peakohtunik._NEWLINE_Meistersportlane orienteerumises (1969). \xc3\x9cleliidulise kategooria kohtunik orienteerumises (1976). 1980\xe2\x80\x931984 oli NSV Liidu \xc3\xbcleliidulise kaardikomisjoni liige._NEWLINE_1966\xe2\x80\x932002 joonistas \xc3\xbcle 50 orienteerumiskaardi._NEWLINE_1965\xe2\x80\x931985 oli Eesti NSV Orienteerumisspordi f\xc3\xb6deratsiooni presiidiumi liige, aastatel 1980\xe2\x80\x931985 aseesimees._NEWLINE_Treenerina on tema juhendatavad olnud Johannes Tasa, Voldemar Tasa, Kalle Remm, Jaan Miljan, Marje Idavain, Ede \xc3\x9cmarik, K\xc3\xbclli Kaljus, Inno Ling, Erkki Aadli, Rene Ottesson, Armo Hiie, Epp K\xc3\xa4pa, T\xc3\xb5nis Erm, Peeter Pihl.\n_START_SECTION_\nIsiklikku\n_START_PARAGRAPH_\nT\xc3\xb5nu Raid on Niina ja Aleksander Raidi poeg. Tema abikaasa on Maire Raid ning tema pojad on Jaak Raid ja Juku-Kalle Raid.'